
	[bookmark: nev]ADILOV ALEXANDRA
alexandraadilov@gmail.com
Biológia 
BSc, 6. félév
Eszterházy Károly Katolikus Egyetem
Természettudományi Kar
	
[bookmark: _GoBack]






Témavezető:
	Kiss Csaba
tanársegéd, EKE TTK




Eredeti és áthelyezett fészkekből kikelt közönséges levesteknős (Chelonia mydas) fiókák páncél alakjának összehasonlítása

Világunk számos globális kiterjedésű problémával néz szembe a XXI. században, melyek hatásai egymást fokozottan erősítik és minden életközösségre kihatással vannak. Ez alól nem jelentenek kivételt a tengeri ökoszisztémák sem, ahol a legtöbb
tengeri faj populációja ugyancsak erőteljesen lecsökkent. Ezek közé tartozik a közönséges levesteknős (Chelonia mydas, Linnaeus, 1758) is, amelyiknél sok más hüllőfajhoz hasonlóan a hőmérséklettől függ az ivari elkülönülés az embrionális
fejlődés fázisában. A globális környezeti változásokból eredően a fészkelő partszakaszaik homokhőmérsékletének emelkedése túlnyomó részt nőstény ivarú egyedek megjelenését eredményezi a populációban, ami idővel a faj kihalásához
vezethet. Emiatt a frissen kikelt fiókák morfológiai vizsgálata és a környezeti háttérváltozók összefüggéseinek megértése segíthet minket a jövőben a faj konzervációbiológiai kutatásaiban. Kutatásom során Észak-Cipruson 10 fészekből kikelt összesen 229 teknősfiókát fotóztam le, majd 2D pikkelymorfológiai méréseket végeztem az egyes egyedeken. Vizsgálatomban arra voltam kíváncsi, hogy tapasztalhatók-e összefüggések az egyes morfológiai jellegek és a környezeti háttérváltozók között, illetve van-e morfológiai eltérés az egyes csoportokra (áthelyezett és nem áthelyezett fészkekre) vonatkozóan. Főkomponens analízist végeztem, ahol azt határoztam meg, mely környezeti háttérváltozók vannak a legnagyobb hatással a fészekre, illetve azon jellegeket, amelyek a legnagyobb hányadát magyarázzák a teljes fenotípusos varianciának. A páncél alak- és méretváltozásainál a Prokusztész ANOVA teszt statisztikailag szignifikáns eredményt mutatott a csoportok és alcsoportok között az alakra és méretre is. A nem-parametrikus ANOVA teszt a csoportok közötti különbségeket mutatta. Eredményeink rámutatnak az áthelyezett fészkek és az eredeti fészkek közti különbségekre, és az azokra ható környezeti tényezőkre, melyek ismerete fontos lehet a faj túlélése szempontjából. Ha a globális klímaváltozás negatív tendenciái továbbra is ilyen mértékben folytatódnak, akkor a faj egyre nehezebben tud majd megfelelő környezeti tényezőkkel és háttér változókkal rendelkező szaporodóhelyet találni. Emiatt egyre inkább szükségessé válhat a fészkek áthelyezése a biztonságos kikelések érdekében.



